KBANK คาดกรอบเงินบาทสัปดาห์หน้า 31.20-31.50 จับตายอดส่งออก-โควิด-ตัวเลขศก.สหรัฐ
KBANK คาดกรอบเงินบาทสัปดาห์หน้า 31.20-31.50 จับตายอดส่งออก-โควิด-ตัวเลขศก.สหรัฐ
22 พ.ค. 2564

ธนาคารกสิกรไทย จำกัด (มหาชน) หรือ KBANK มองกรอบการเคลื่อนไหวของเงินบาทในสัปดาห์ถัดไป (24-28 พ.ค.64) ที่ 31.20-31.50 บาท/ดอลลาร์ จากวันศุกร์ (21 พ.ค.) อยู่ที่ระดับ 31.36 บาท/ดอลลาร์ โดยมีปัจจัยสำคัญที่ต้องติดตาม ได้แก่ ข้อมูลการส่งออกเดือน เม.ย.ของไทย รวมถึงสถานการณ์โควิด- 19 ในประเทศ
ขณะที่ตัวเลขเศรษฐกิจสหรัฐฯ ที่สำคัญ ประกอบด้วย ดัชนีความเชื่อมั่นผู้บริโภคเดือน พ.ค., ยอดขายบ้านใหม่, ยอดสั่งซื้อสินค้าคงทน, ยอดทำสัญญาขายบ้านที่รอปิดการขาย, รายได้/การใช้จ่ายส่วนบุคคล และดัชนีราคา PCE/Core PCE Price Indices เดือน เม.ย., ดัชนีราคาบ้านเดือน มี.ค., ตัวเลขจีดีพีไตรมาส 1/2564 (Preliminary) และจำนวนผู้ขอรับสวัสดิการว่างงานรายสัปดาห์
นอกจากนี้ตลาดยังรอติดตามตัวเลขกำไรภาคอุตสาหกรรมของจีน และสถานการณ์การระบาดของโควิด-19 ในต่างประเทศด้วยเช่นกัน
โดยในสัปดาห์ที่ผ่านมาเงินบาทปรับตัวในกรอบแคบๆ โดยเงินบาทอ่อนค่าลงเล็กน้อยช่วงต้นสัปดาห์ท่ามกลางความกังวลต่อสถานการณ์การแพร่ระบาดของโควิด-19 ในประเทศ ซึ่งมีผลกระทบต่อแนวโน้มเศรษฐกิจไทยในระยะที่เหลือของปี
ขณะที่ดอลลาร์ขยับแข็งค่าขึ้นหลังบันทึกการประชุมเฟดระบุว่า คณะกรรมการเฟดมีการหารือเกี่ยวกับความเสี่ยงด้านเงินเฟ้อ และกรรมการบางท่านเสนอให้เริ่มหารือเกี่ยวกับการชะลอวงเงินซื้อพันธบัตรตามมาตรการ QE
อย่างไรก็ดี เงินบาทฟื้นตัวแข็งค่ากลับมาได้ช่วงปลายสัปดาห์ หลังแรงซื้อสินทรัพย์เสี่ยงกระตุ้นให้มีแรงขายเงินดอลลาร์ที่เป็นสกุลเงินปลอดภัยออกมา